google/wiki40b huggingface dataset:
ריבוזים

ריבוזים (Ribozyme; הלחם ריבונוקלאוטיד (RNA) ואנזים) הוא סוג מסוים של מולקולות RNA בעלות פעילות קטליטית, בדומה לאנזימים.

רקע

ההבדל בין ריבוזים לאנזים הוא שבעוד אנזים הוא חלבון, ריבוזים מורכב מ-RNA. הריבוזים התגלה ב-1981 על ידי תומאס צ'ק וסידני אלטמן שמצאו שמולקולות שונות של RNA כמו tRNA ו-mRNA עוברות שחבור (תהליך הכולל חיתוך של אזורים מסוימים והרכבה מחדש של האזורים שנשארו) על ידי מולקולות RNA אחרות. הגילוי עורר הדים רבים בקהילה המדעית משתי סיבות עיקריות: ראשית, לפי הדוגמה המרכזית של הביולוגיה המולקולרית (Centeral dogma of molecular biology) תפקיד ה-RNA הוא לשמש עותק זמני לגנים המקודדים ב-DNA, ויש לו תפקיד פסיבי בלבד. לעומת זאת, מחקרם מצא ש-RNA מסוגל לחולל אף ריאקציות כימיות ואינו משמש כעותק בלבד. שנית, שנים רבות תהו מדענים כיצד בראשית החיים על פני כדור הארץ היה יכול DNA להתקיים היות שלצורך שיכפלו נחוצים חלבונים רבים, ולצורך קידודם של אותם חלבונים נחוץ DNA. גילוי הריבוזים מציע שהריבוזים היה תחילה - מולקולת RNA בעלת פעילות קטליטית שיכלה לשכפל את עצמה ורק במהלך האבולוציה עבר המידע הגנטי ל-DNA ומרבית הפעילות הקטליטית לחלבונים בתא. צ'ק ואלטמן קיבלו פרס נובל בכימיה בשנת 1989 על תגליתם.

הסבר כימי

בניגוד ל-DNA, ב-RNA ישנה קבוצת הידרוקסיל על פחמן '2 של הריבוז. ההידרוקסיל, מורכב ממימן וחמצן ולכן פולארי - המימן טעון חיובית ומחפש לקבל אלקטרון והחמצן טעון שלילית ומחפש למסור אלקטרון. לכן ההידרוקסיל יכול לשמש בפעיליות כימיות הדורשות מעבר אלקטרונים או התמרה נוקלאופילית. הריאקטיביות של הידרקסיל על פחמן '2 נובעת מכך שהוא אינו מחובר למולקולות אחרות כמו ההידרוקסיל על פחמן '3 או '5 ב-DNA או ב-RNA ושומר על הפולאריות שלו.

דוגמאות לפעילויות קטליטיות

שחבור חילופי, snRNA, הוא משפחה של ריבוזימים שאחראית על ביצוע פעילות שחבור חילופי ב-hrRNA. בסדרה של ריאקציות כימיות הן חותכות אינטרונים ומחברות אקסונים כך שמ-hrRNA נוצר ה-mRNA. במחלת הזאבת (לופוס) מולקולות אלו נתקפות על ידי המערכת החיסונית.
קידוד חלבונים - rRNA הוא ריבוזים שאחראי לכלל הפעילות הקטליטית בריבוזום. בסדרה ארוכה של פעולות גורם לגיוס ה-tRNA, הזזת הריבוזים על גבי מולקולת ה-mRNA וכיוצא בזה. כדי למנוע בלבול הריבוזום הוא ריבוזים אך לא להפך.
עיבוד RNAse P - tRNA הוא ריבוזים שאחראי על חיתוך והכנת tRNA.
לפני החדשות

היסטוריה

התוכנית עלתה לשידור כחלק משידורי רשת לפני פיצול ערוץ 2 והמעבר לערוץ 13. את התוכנית הנחו בתחילה אודי סגל ולוסי אהריש, עד שבינואר 2018 עזבה אהריש את הנחיית התוכנית לצורך התמקדות בתוכניתה "המשפיעים". כמו כן עזב את התוכנית העורך אבי ברזילי לאחר מספר תוכניות בלבד, ובמקומו מונה תום כספי לעורך הראשי של התוכנית.

מבנה התוכנית

התוכנית עוסקת בתוכן אקטואליה ובענייני היום, וכוללת ראיונות עם מומחים, שרי ממשלה, עיתונאים שונים ושיחות עם כתבי החדשות 13.
מגדלנה, נסיכת רויס-קסטריץ

ביוגרפיה

מגדלנה נולדה ב-20 באוגוסט 1920 בלייפציג, להיינריך העשרים ושישה, נסיך רויס-קסטריץ ולהרמינה, נסיכת שנבורג-ואלדנבורג, בתם של היינריך, נסיך שנבורג-ואלדנבורג ואולגה, נסיכת לוונשטיין-ורטהיים-פרוידנברג. ב-5 ביוני 1943 התחתנה מגדלנה עם הוברטוס, נסיך פרוסיה, בנו של וילהלם, יורש העצר של גרמניה, ממנו נולדו לה שתי בנות.
לקראת סוף מלחמת העולם השנייה ברחה המשפחה מפני הצבא האדום והשתקעו בבידינגן, שם הקים בעלה הוברטוס יקב אירוח שהיה בניהולו. בשנת 1950 היגר הוברטוס לדרום-מערב אפריקה יחד עם אחיו פרידריך, נסיך פרוסיה, והשתקע במארינטאל, שם היו למשפחתו אחוזות עוד מימי השליטה הגרמנית באזור, ותכנן להקים חוות צאן גדולה. זמן קצר לאחר מכן היגרו לשם גם מגדלנה והבנות, אולם, ב-8 באפריל אותה שנה מת הוברטוס במפתיע בווינדהוק, כתוצאה מדלקת התוספתן, ובעקבות כך חזרו מגדלנה והבנות לגרמניה.
ב-10 באוקטובר 2009 מתה מגדלנה בבית בתה בטירת לוונשטיין, קליינהויבאך, ובעת מותה היא הייתה הכלה האחרונה של וילהלם, יורש העצר של גרמניה שנותרה בחיים.
מיקרוסקופיה דינאמית דיפרנציאלית

מיקרוסקופיה דינאמית דיפרנציאלית היא שיטה שפותחה בשנת 2008 על ידי Cerbino ו Trappe

המהווה אלטרנטיבה לשיטות קלאסיות כמו פיזור אור דינאמי (Dynamic light scattering) ומעקב אחר חלקיקים (VPT Video particle tracking).
בדומה לשיטות הקלאסיות, גם באמצעות DDM ניתן לאפיין את הדינאמיקה במערכת, אך לעומת שיטות פיזור סטנדרטיות, DDM מצריכה מיקרוסקופ אופטי פשוט, מצלמה וחישובים נומריים בלבד.

עיקרון

בשיטת DDM נעשה שימוש בצילום רצף תמונות של אובייקטים נעים כמו ב VPT, אך באמצעות התמרת פוריה ממוחשבת, ניתן לחלץ מכך מידע ממוצע על המערכת, הזהה לזה המתקבל מניסוי (Dynamic light scattering).
אנליזה ממוחשבת של הסרט המצולם, מובילה לחישוב הפונקציה f, פונקציית הפיזור הזמנית (intermediate scattering function ISF), אשר רגישה לשינוי המערכת בזמן.
פונקציית הפיזור הזמנית נותנת מידע על מידת השוני בין תמונות המופרדות זו מזו בפרק זמן 𝜏.

אופן החישוב

במרחב פורייה, הביטוי עבור f הוא:
כאשר  הוא התמרת פוריה של עוצמת התמונה המצולמת בזמן t.
במקרים בהם המערכת ארגודית והדינאמיקה בה איזוטרופית, f אינה תלויה בזמן ובוקטור הגל , אלא במרווח הזמן 𝜏 ובמספר הגל q.
הפונקציה f דועכת מ-1 לאפס, (מכיוון שבמרווח הזמן 0 = 𝜏 אין כל שינוי במערכת, וכאשר 𝜏 שואף לאינסוף המערכת משתנה באופן מלא).
הדעיכה של f ומרווח הזמן האופייני שלה, 𝜏, תלויים בסקאלת האורך q. בסקאלות אורך גדולות, הזמן האופייני לדעיכה יהיה ארוך יותר, מאחר שלאובייקטים גדולים לוקח זמן ארוך יותר לאבד את הקורלציה.
לפיכך, השילוב של המשתנים f, q ו- 𝜏 יוביל למנגנון הפיזיקלי של תהליך איבוד הקורלציה.
על מנת למצוא את הפונקציה f, מחושב תחילה ההפרש בין כל שתי תמונות המופרדות זו מזו במרווח זמן 𝜏 לפי:.
לאחר מכן, פונקציית הקורלציה הדיפרנציאלית (Differential Image Correlation Function DICF) מחושבת על ידי:
כאשר התמרת הפורייה מאפשרת לחלץ את הרכיבים שמשתנים באופן מחזורי עם אורך הגל בכיוון וקטור q (במערכות איזוטרופיות, המשתנה הרלוונטי יהיה הגודל של q).
הפונקציה g, קשורה ל- f לפי:, כאשר (A(q תלוי באופטיקה של המערכת וצורת האובייקטים, ו- (B(q תלוי ברעש המצלמה.
עבור אובייקטים הנעים באופן בלתי תלוי, פונקציית ה- ISF היא: , ואופן הדעיכה שלה מכיל אינפורמציה על התנועה בסקאלת אורך מסוימת.
לכן, על פי צורת השינוי של פונקציית ה- ISF, ניתן לחלץ את מאפייני החומר בסקאלות אורך וזמן שונות.

שימושים

בשיטה זו נעשה שימוש לאיפיון הדינמיקה של תנועה בראונית של חלקיקים קולואידים, ובקטריות.
מזנון הכנסת

מזנון הכנסת הוא שמה של המסעדה הפועלת במשכן הכנסת. 
בכנסת פועלים שלושה מזנונים: המזנון החלבי, המזנון הבשרי ומזנון הח"כים (שאף הוא בשרי), הפועל רק בימים שבהם מתכנסת מליאת הכנסת. שלושת המזנונים מופעלים בידי זכיין הנבחר במכרז מעת לעת. הזכיין הוא שאחראי גם לאספקת שתייה לישיבות של ועדות הכנסת ושל פורומים אחרים המתכנסים בה, וכן הוא מפעיל דוכן שתייה חמה בירכתי המליאה בשעות פעילותה.
בעבר פעלו המזנון החלבי והמזנון הבשרי בחלל אחד, בקומת המליאה, אך עם חנוכת האגף החדש של משכן הכנסת, הועבר אליו המזנון החלבי. מזנון הח"כים פועל אף הוא בקומת המליאה.
ברבות השנים נודע מזנון הכנסת כזירה של התרחשויות פוליטיות, עקב נוהגם של רבים מחברי הכנסת לנהל בו פגישות פוליטיות ופגישות עם עיתונאים. מקורו של נוהג זה בתקופה בה חלקו חברי הכנסת את חדריהם וישבו שניים בחדר אחד. מזנון הכנסת אפשר את קיומן של פגישות בדיסקרטיות יחסית.
בעשור הראשון של המאה ה-21 נזכר המזנון בכמה הקשרים שנויים במחלוקת, החל במחאות נגד המחירים הגבוהים בו, דרך סגירתו בשנת 2007 בהוראת משרד הבריאות עקב מציאת חיידקי ליסטריה בדגימות מזון שנלקחו ממנו, וכלה במחאות שנשמעו נגד נוהגו של המזנון לפטר עובדים בתקופת פגרות הכנסת.
תערוכת האימפריה הבריטית

תערוכת האימפריה הבריטית (באנגלית: British Empire Exhibition) היא תערוכה קולוניאלית שנערכה בוומבלי שבמידלסקס ב-1924 וב-1925.
התערוכה נפתחה על ידי המלך ג'ורג' החמישי ב-23 באפריל, יום חגו של סנט ג'ורג'. האימפריה הבריטית הורכבה מ-58 מדינות באותה תקופה, ורק גמביה וגיברלטר לא נטלו חלק בתערוכה. עלות התערוכה הייתה כ-12 מיליון לירות שטרלינג, והיא הייתה התערוכה הגדולה ביותר שנערכה במקום כלשהו ברחבי העולם עם 26 מיליון מבקרים.
מטרתה הרשמית של התערוכה הייתה "לעורר את הסחר, לחזק קשרים בין מדינת האם לאחיותיה ובנותיה, להביא למגע קרוב יותר של איש עם רעהו, לאפשר לכל אלו שנאמנים לדגל הבריטי להיפגש על בסיס משותף וללמוד להכיר איש את רעהו". מתכנן הפרויקט היה האדריכל מקסוול איירטון. שלושת הבניינים העיקריים שבהם נערכה התערוכה היו ארמונות התעשייה, ההנדסה והאמנויות. ארמון ההנדסה היה מבנה הבטון המזוין הגדול ביותר בעולם. לצורך התערוכה נבנו שלוחה מיוחדת של מסילת רכבת ותחנת רכבת, על מנת לחבר את האתר לתחנת לונדון מרילבון. המבנים השונים של האתר חוברו באמצעות רשת מסילות רכבת קלה.
רוב האולמות שבהם נערכה התערוכה היו אמורים להיות זמניים ולהיהרס לאחר סיומה, אך ארמון ההנדסה וביתן ממשלת בריטניה שרדו עד שנות ה-70, בין השאר בגלל העלות הגבוהה של הריסת מבני בטון. בריכת האימפריה הפכה לארנה של ומבלי, ולפי הצעת יושב ראש ועדת התערוכה, סר ג'יימס סטיבנסון, הוחלט לשמור גם את אצטדיון האימפריה; מבנה זה הפך לאצטדיון ומבלי הישן, שהיה מגרש הבית של נבחרת אנגליה בכדורגל עד 2000, אז הוא נסגר והוחלף על ידי אצטדיון ומבלי החדש שנפתח ב-2007.
התערוכה הייתה גם האירוע הראשון שעבורו הנפיק שירות הדואר הבריטי בול זיכרון. הבולים הונפקו ב-23 באפריל 1924, והדפסה שנייה הונפקה ב-9 במאי 1925. בנוסף לבולים הונפקו גם מזכרות רבות אחרות כגון מעטפות וגלויות. ב-21 ביולי 1924 נערכה תהלוכת האימפריה באצטדיון האימפריה, שעבורה חיבר סר אדוארד אלגר את "מארש האימפריה" ואת הלחן עבור סדרת שירים שנכתבו על ידי אלפרד נויס.
הנהלת התערוכה ביקשה מוועדת המחקרים האימפריאלית של המכון הקולוניאלי המלכותי לסייע לה בהיבטים החינוכיים של התערוכה, וכתוצאה מכך יצא לאור בלונדון ב-1924 הספר בן 12 הכרכים The British Empire: A survey.
השכנים של ג'ונס

עלילה

ג'ף וקרן גפני (זאק גאליפנאקיס ואיילה פישר) הם זוג מאושר עם 2 ילדים. לאחר שהשכנים הקודמים שלהם עברו לבית חדש, ולאחר ששני ילדיהם נסעו למחנה קיץ, הם נפגשו עם זוג שכנים חדשים בשם טים ונטלי ג'ונס (ג'ון האם וגל גדות), ומתיידדים איתם. במשך הזמן הם לומדים, כי שכניהם החדשים הם סוכנים סמויים.
הרפובליקה הסובייטית הסוציאליסטית הליטאית

היסטוריה

הרפובליקה נוסדה ב-1940 אחרי פלישת ברית המועצות לשטח ליטא, כחלק מהסכם ריבנטרופ-מולוטוב. בין 1941 ל-1944 הרפובליקה נכבשה על ידי גרמניה הנאצית, אולם נכבשה בשנית על ידי הסובייטים ביולי 1944 ומאז הייתה תחת שלטון סובייטי עד הכרזת עצמאות מברית המועצות ב-11 במרץ 1990. במרץ 1949 במהלך הגירוש הגדול של מרץ גורשו לסיביר כ-42 אלף אזרחים. 
ליטא הכריזה על עצמאותה מברית המועצות ב -11 במרץ 1990, והייתה הרפובליקה הסובייטית הראשונה שעשתה זאת. במעשה זה ניתקה את קשריה עם ברית המועצות ברית המועצות טענה כי הצהרה זו אינה חוקית. איסלנד הכירה מיד בעצמאותה של ליטא.בינואר 1991 התחולל ניסיון מהפך כושל של הקומוניסטים המקומיים בתמיכת כוחות הצבא הסובייטי. ב-6 בספטמבר של אותה שנה נשיא ברית המועצות מיכאיל גורבצ'וב הכיר בעצמאותה של ליטא.
דורי אסף

משפחה

אסף נולד בפרוור הנדון ליד לונדון. בגיל שנתיים עלה לישראל. הוא בוגר מחלקת הנוער של בני הרצליה. העפיל עם קבוצת הכדורסל של "תיכון היובל" לליגת העל לתיכונים. ובעונה שלאחר מכן קלע 46 נקודות במשחק אחד מול קבוצת "הגימנסיה הריאלית".

קריירת בוגרים

דורי אסף החל לשחק בעונת 2005/2006 בבוגרים של קבוצת בני השרון, אך לא קיבל מספיק דקות משחק. 
בעונה שלאחר מכן ירד לליגה הלאומית ושיחק עונה אחת מוצלחת במדי אליצור רמלה.
בעונת 2007/2008 שיחק אסף בקבוצת הפועל יקנעם/מגידו, בה סבל בחלק מהעונה מפציעה.
בעונת 2008/2009 שיחק בקבוצת מכבי אשדוד עם המאמן רמי הדר, נתן עונה מצוינת וסיים במקום השני בתום העונה הסדירה. ונעצר רק ברבע גמר הפלייאוף.
בעונת 2009/2010 חזר לקבוצת האם בני השרון ושיחק בחלק גדול של העונה כרכז ראשון. בסיום העונה זו, זכה בתואר תגלית העונה. לקראת סיום העונה, החל לסבול מפציעה בגב. פציעה שגרמה לו לעצירת ההתקדמות בקריירה. בעונה שלאחר מכן בילה זמן רב על ספסל הקבוצה, כחלק מתהליך של חזרה מהפציעה.
בעונת 2011/2012 שיחק בקבוצת עירוני נס ציונה מהליגה הלאומית. איתה הגיע עד לחצי גמר הפלייאוף. בתחילת עונת 2012/13 חתם בקבוצת עירוני רמת גן.

נבחרת ישראל

בשנת 2005 שיחק בנבחרת הנוער. בשנת 2007 שיחק בנבחרת העתודה. ובשנת 2009 שיחק בנבחרת האולימפית.
פיקוח נפש דוחה שבת

פיקוח נפש דוחה שבת הוא שמו של מושג הלכתי הקובע כי קיימת רשות לחלל את השבת (או יום טוב) לצורך הצלת חיי אדם.

המקור בתורה

בהלכה הוזכרו שני טעמים לדין זה: הראשון במסכת שבת שבה נאמר: "רבן שמעון בן גמליאל אומר תינוק בן יומו חי מחללין עליו את השבת, אמרה תורה חלל עליו שבת אחד, כדי שישמור שבתות הרבה". טעם נוסף הוא מהפסוק "וחי בהם", ודרשו: ולא שימות בהם, שמשם למדו שפיקוח נפש דוחה כל התורה כולה (למעט חריגים שחילול שבת אינו כלול בהם).
הביאור הלכה כתב שהדין חלל עליו שבת אחת אינו רק לצורך קיום מצוות שמירת שבת אלא גם מותר לחלל שבת גם לצורך קיום שאר מצוות התורה וכמו שכתב המאירי במסכת יומא שמותר לחלל שבת גם על מי שברור שלא יחיה עד שבת הבא, "ואף על פי שנתברר שאי אפשר לו לחיות אפילו שעה אחת... שבאותה שעה ישוב בלבו ויתוודה." מלבד זאת הוא קובע שגם ללא כלל זה, מחללים שבת על בן אדם מדין "וחי בהם" - ולא שימות בהם, גם אם לא יקיים על ידי חילול השבת שום מצווה, וכמו שכתב הרמב"ם בטעם המצווה "שאין משפטי התורה נקמה בעולם אלא רחמים וחסד ושלום בעולם".
בדברי הרמב"ם מפורש כי גם הכלל הראשון לבדו מועיל להתיר חילול שבת - כדי שישמור שבתות הרבה, וכתב שכתב שיש כח לבית דין לבטל מצוות עשה או לא תעשה לפי שעה, "כדי להחזיר רבים לדת או להציל רבים מישראל מלהכשל בדברים אחרים, לפי מה שהשעה צריכה ... וכשם שהרופא חותך ידו או רגלו של זה כדי שיחיה כולו, כך בית דין מורין בזמן מן הזמנים לעבור על מקצת מצוות לפי שעה כדי שיתקיימו כולן, כדרך שאמרו חכמים הראשונים 'חלל עליו שבת אחת כדי שישמור שבתות הרבה'". וכן כתב בשו"ת גינת ורדים שמקור כלל זה הוא מהפסוק "עת לעשות לה' הפרו תורתך". כך כתב גם בפתחי תשובה בשם ספר חומת ירושלים אודות הכלל שקבעו חז"ל שלא לבזבז יותר מחומש על קיום מצווה אחת, וסיים: "והוא על דרך שאמרו רז"ל חלל שבת אחת כדי שתשמור שבתות הרבה", ומדבריו נראה שגם הוא למד כסברא זו.
באופן דומה, במסכת שבת מובא שמי שהלך במדבר ואיבד את מניין הימים, סופר שבעה ימים מיום ששם לב ששכח את מספר הימים, ושובת ביום השביעי, ולמרות זאת מותר לו לחלל שבת גם ביום שקבע כשבת כדי פרנסת חייו לאותו יום, ואף להמשיך בדרכו, ובחידושי רמב"ן הוסבר - "דאם ישאר במדבר לעולם יחלל שבת וימות בארץ גזרה". כמו כן בשולחן ערוך נפסק שמותר לחלל שבת עבור הצלת בת יהודית מהמרת דת ושמד. וכתב המשנה ברורה: "דכאשר תמיר הדת לגמרי, תחלל שבת ותעבוד עבודה זרה כל ימיה, ואם הוא יחלל שבת פעם אחת נקרא איסורא זוטא נגד זה".

הצלת גוי בשבת

במשך השנים נדונה בהלכה השאלה האם מותר לחלל שבת כדי להציל לא יהודי. 
בפברואר 1966 עורר ישראל שחק דיון ציבורי, כאשר טען למקרה בו אדם דתי סירב לאפשר שימוש בטלפון שלו כדי להציל גוי ושבעקבות זאת קיבל פסק הלכה שאסר על רופא יהודי לחלל שבת כדי להציל גוי. הרבנות בירושלים פרסמה בעקבות זאת את ההודעה: 
"אף על פי שמעולם לא שמענו שבתי החולים בעירנו או הרופאים הפרטיים הסתייגו מלהגיש עזרה רפואית לכל פונה גם בשבתות, ולמרות שהשאלה המוזכרת במכתב כנראה לא הייתה להלכה ולא למעשה ומגמת כותב המכתב ברורה, הרינו מודיעים בזה שלא ניתן לשואל שום פסק דין בנדון והודענו לו, שהרבנות תעיין בדבר, ומצאנו שבמקום פיקוח נפש וסכנה אין הבדל בין יהודי ולא יהודי".
לאונרד פריי

ביוגרפיה

פריי נולד בשכונת ברוקלין, ניו יורק. אחרי שסיים ללמוד בתיכון ג'יימס מדיסון , למד אמנות ועיצוב בקופר יוניון  על מנת להפוך לצייר, אולם זנח את התחום והתחיל ללמוד משחק בבית ספר לתיאטרון "בית הבובות השכונתי" שבניו יורק סיטי תחת השחקן היהודי הגאה סנפורד מייסנר.
פריי שהיה הומו, התפרסם לראשונה, על בימת אוף ברודוויי במחזה "נערים בחבורה" שהיה מבין הראשונים שהראה לעולם דמויות של הומואים.
בהצגה כמו גם בסרט פורץ הדרך לקהילת הגאים בהוליווד "נערים בחבורה" שיצא שנתיים לאחר מכן, גילם פריי את דמות ההומו המריר הארולד.
פריי שיחק בשנת 1971 בסרט כנר על הגג בתור החייט העני מוטל קמזוייל לצידו של השחקן הישראלי מועמד פרס האוסקר חיים טופול שגילם את טוביה החולב.
פריי היה מועמד על הופעתו לפרס אוסקר לשחקן המשנה הטוב ביותר.
ב-1975 היה פריי מועמד לפרס הטוני על הופעתו במחזה "הבריאות הלאומית".
ב-1980 השתתף לצידם של ביל מאריי ופיטר בויל בקומדיה "היכן שהבאפלו משוטט".
נפטר בשנת 1988 מסיבוכי מחלת האיידס, גופתו נשרפה לפי צוואתו.
TV7 (בולגריה)

היסטוריה

באוגוסט 2007 השיק TV7 שני ערוצים נוספים - Super7 - ערוץ לילדים ואת ערוץ Sport7, שהיה ערוץ ספורט, בשותפות עם מפעילת שירות הטלוויזיה Cabletel עד שנסגרה בשנת 2009. בשנת 2010 שינו הערוצים את האריזה הגרפית שלהם. ב-3 במרץ 2012 השיק הערוץ ערוץ חדשות שנקרא News7.
באביב 2013 השתנה לוח השידורים של הערוץ עם העלאת תוכניות חדשות, אך מאז 2014, עקב קשיים כלכליים רוב התוכניות הפסיקו את שידורן. מאז דצמבר 2015 הופסקו גם שידורי הטלוויזיה עקב התחלת תהליכי דיני חדלות פרעון. כתוצאה מכך ב-1 בפברואר 2016 הפסיק הערוץ להפיק תוכניות מקוריות חדשות עקב פשיטת רגל, והחל לשדר שידורים חוזרים בלבד. הערוץ נסגר רשמית ב-17 בספטמבר אותה שנה לאחר שנשלל ממנו רישיון השידורים שלו על ידי המועצה הבולגרית לתקשורת אלקטרונית.
אמנה נגד שוחד של הארגון לשיתוף פעולה ולפיתוח כלכלי

אמנה נגד שוחד של הארגון לשיתוף פעולה ולפיתוח כלכלי (באנגלית: OECD Convention on Combating Bribery of Foreign Public Officials in International Business Transactions) ובשמה המלא: אמנת הארגון לשיתוף פעולה ולפיתוח כלכלי בדבר מלחמה בשוחד של עובדי ציבור זרים בעסקאות בינלאומיות היא אמנה של הארגון לשיתוף פעולה ולפיתוח כלכלי, אשר נחתמה ב-17 בדצמבר 1997 ונכנסה לתוקף ב-15 בפברואר 1999, ומיועדת להפחתת השחיתות במדינות מתפתחות על ידי קידום נקיטה בצעדי ענישה נגד נותני שוחד במהלך ביצוע עסקאות בינלאומיות המבוצעות על ידי חברות היושבות במדינות החברות בארגון. מטרת האמנה היא לפתח אווירה הוגנת ושיוויונית של עסקים בינלאומיים.

עיקר הוראות האמנה

באמנה, המדינות החותמות נדרשות ליזום חקיקה הקובעת כי הצעת שוחד, הבטחתו, או מתן שוחד לעובד ציבור זר היא עבירה פלילית. חומרת העבירה צריכה להיות זהה לחומרת עבירת מתן שוחד לעובד ציבור במדינה החותמת. על פי הגדרת האמנה "עובד ציבור" הוא כל אדם המחזיק משרה ברשויות השלטון (המחוקקת, המבצעת או השופטת) של מדינה זרה, בין אם נבחר למשרתו או שמונה לה וכן כל אדם המבצע תפקיד ציבורי של מדינה זרה, כולל רשות ציבורית או יוזמה ציבורית וכן כל מחזיק משרה או סוכן של ארגון ציבורי בינלאומי. האמנה מטילה על המדינות החתומות אף את החובה לבחון את יעילות מערכת החוקים שלהן, אם החוק הנוכחי אינו מאפשר לשפוט אזרחים על מעשים שביצעו מחוץ לגבולות המדינה. בחקירת חשד למתן שוחד לעובדי ציבור זרים, על המדינה החותמת להתעלם מאינטרסים כלכליים של המדינה ומהשפעת החקירה על יחסי החוץ של המדינה. המדינות החותמות מתחייבות לשתף פעולה ביניהן בהעברת מידע ובסיוע משפטי בנושאי האמנה. המדינות החותמות מתחייבות להפוך את עבירת שוחד של עובד ציבור זר 
לעבירה המתאימה להסגרה.

פיקוח ואכיפה של הארגון

לארגון לשיתוף פעולה ולפיתוח כלכלי אין מנגנון אכיפה לאמנה, אולם הוא מפקח על ישומה במדינות החברות. המדינות החברות הן שאחראיות לישום החקיקה והתקנות המתאימות לאמנה ולאכיפת תקנות אלה. הפיקוח של הארגון מתבצע בשני שלבים: בשלב ראשון הארגון בוחן את יישום האמנה במדינות החברות באמצעות בחינת התאמתם של החוקים המקומיים להוראות האמנה. בשלב שני, הארגון בוחן את יעילות אכיפת החקיקה הקיימת.

האמנה בישראל

מדינת ישראל חתמה על האמנה ב-11 במרץ 2009 והיא נכנסה לתוקף ב-10 במאי 2009. כדי להתאים את מערכת החקיקה בישראל לדרישות האמנה, תיקנה הכנסת ביום 14 ביולי 2008 את חוק העונשין והוסף לחוק סעיף 291א הקובע בין השאר:
הנותן שוחד לעובד ציבור זר בעד פעולה הקשורה בתפקידו, כדי להשיג, להבטיח או לקדם פעילות עסקית או יתרון אחר בנוגע לפעילות עסקית, דינו כדין נותן שוחד לפי סעיף 291.
לאחר תיקון החוק, הנותן שוחד לעובד ציבור זר דינו זהה לנותן שוחד לעובד ציבור בישראל (סעיף 291). משרד המשפטים אף הפיץ בישראל מידע להסברת השינוי בחוק ולחשיבותו
דבלולי עיניים

מאפיינים

דבלולי עיניים חיים רק באפריקה שמדרום לסהרה. האורך הממוצע 8-16 ס"מ והם בעלי מקור נוקשה ועיניים גדולות בעלות דלדול עור אדום לפניהם. הם יציבות ובעלות רגליים חזקות וזנב ארוך היכול לאזן אותם בעמידה. רובם בעלי צבעים כהים ובטן לבנה אך כמה מהם צבעוניים. המקור אדום או אפור, תלוי במין.
עופות אלה חיים בערבות הסוואנה או ביערות העבותים של אפריקה, כשכמה מינים חיים גם בביצות ובביצות מנגרובים. הם מסתתרים בחורשים ומחפשים טרף קטן - בעיקר חרקים או עכבישים שיעופו לידם ואז חוטפים אותו כמו החטפיות. אפשרות אחרת היא לעוט על טרף השוכן על הקרקע.
אלו עופות חברתיים ווקאליים מאוד ומשתמשים גם בדבלולי העיניים לצרכים חברתיים שונים.
יהדות מקדוניה הצפונית

יהדות מקדוניה (מקדוניה הצפונית המודרנית) היא מהעתיקות באירופה, אך רובה ככולה הושמדה בשואה וכיום יש במדינת מקדוניה הצפונית כ-250 יהודים בלבד.

היסטוריה

ראשוני המתיישבים היהודים הגיעו למקדוניה כבר במאות ה-3 וה-4. היהודים ישבו אז בערים סקופיה, סטובי, ביטולה, סטרומיצה, דויראן ואוחריד.
בזמן השלטון העות'מאני גדל מספר היהודים במדינה והחלה הגירת יהודים מרחבי האימפריה למקדוניה. העיר ביטולה (בפי היהודים - מונאסטיר) הפכה למרכז יהודי חשוב והגיעו אליה יהודים מספרד, פורטוגל ואלבניה.
יהודי מקדוניה קיבלו באהדה את התנועות המשיחיות שהובילו שלמה מולכו, שבתי צבי, דוד הראובני ונתן העזתי.
בראשית המאה ה-20 היגרו יהודים רבים ממקדוניה, בעיקר מהעיר מונאסטיר (אשר מאוחר יותר שונה שמה לביטולה), לצ'ילה ולארצות הברית. עד היום ישנה קהילה גדולה של יהודים מקדונים בצ'ילה. לאחר מלחמת העולם הראשונה, עם איחוד מדינות יוגוסלביה, היו במקדוניה כ-7,000 יהודים, רובם היו ספרדים דוברי לאדינו ומיעוטם אשכנזים.

שואת יהודי מקדוניה

ערב מלחמת העולם השנייה היו במקדוניה כ-7,800 יהודים מהם כ-3,800 בסקופיה, 3,300 בביטולה וכ-550 בשטיפ. במהלך המלחמה סופחה מקדוניה כמחוז של בולגריה. השלטון הבולגרי רדף את היהודים באזורים שסופחו לבולגריה משכנותיה.
במרץ 1943 נערכו אקציות בכל רחבי מקדוניה על ידי שוטרים וחיילים בולגרים. לפי רישומי משרד הפנים הבולגרי נעצרו במקדוניה 7,826 יהודים מתוכם: 3,290 בסקופיה, 3,296 בביטולה, ו-546 בשטיפ. בסטרומיצה, ולס וגבגליה נעצרו 26 יהודים. לקבוצה זו צורפו בהמשך 27 יהודים מהעיר פירוט ו-42 יהודים מתראקיה היוונית שלא נעצרו באקציה הראשונית. מרבית היהודים, 7,215 במניין, הועברו ב-11 במרץ למחנה המעצר שהוקם במפעל הטבק "מונופול" שבעיר סקופיה, שם עשו את הימים הבאים על דרגשי העץ של המפעל, עשרה על דרגש, נעולים ומוקפים על ידי החיילים הבולגרים. 11 יהודים הצליחו להימלט מהמעצר ו-76 שוחררו בשל היותם בעלי אזרחות זרה. קבוצת המגורשים הובלה בשלושה טרנספורטים (22, 25 ו-29 במרץ, 80 יהודים בקרון בקר) למחנה טרבלינקה, שם נרצחו 7,144 יהודים. היהודים היחידים ששרדו היו כמה עשרות צעירים שזמן קצר לפני הגירוש ברחו להרים והצטרפו לפרטיזנים שנלחמו בצבא הבולגרי. רבים מהם נהרגו בקרבות ובהם גם אסתריה עובדיה ("מארה") בת ה-22.

כיום

בראשית המאה ה-21 מתגוררים כ-250 יהודים במקדוניה, רובם בסקופיה.
במרץ 2011 נחנך במרכז סקופיה מוזיאון לזכר יהודי מקדוניה שהושמדו בשואה. בטקס שהתקיים נכח ונשא נאום השר לעניינים אסטרטגיים והמשנה לראש הממשלה, משה יעלון.
קרלו צ'יפולה

קרלו צ'יפולה (Carlo M. Cipolla;‏ 15 באוגוסט 1922, פאביה - 5 בספטמבר 2000) היה היסטוריון וכלכלן איטלקי.

אודות

בשנת 1944 סיים את לימודיו באוניברסיטת פאביה בהיסטוריה ובפילוסופיה. בין השנים 1945 ל-1948 למד בסורבון שבפריז ובבית הספר לכלכלה בלונדון. בשנת 1953 קיבל מענק פולברייט. בשנת 1959 החל ללמד באוניברסיטת ברקלי שבקליפורניה.
ספריו הראשונים התמקדו במסחר ובמערכות הכלכליות שנילוו אליהם באירופה. בשנת 1962 פרסם ספר שעסק בהיסטוריה דמוגרפית של העולם. בשנת 1965 פרסם את "guns and sails in the early phase of european expansion", שעסק בעליית האימפריות הקולוניאליות של המערב. בשנת 1967 פרסם את "clocks and culture 1300-1700", שעסק בהמצאות הטכנולוגיות במערב בתחילת התקופה המודרנית.
צ'יפולה זכה בפרס בלצן.
Address Resolution Protocol

אופן הפעולה

איתור הכתובת מתבצעת על ידי שידור של broadcast frame (חבילת מידע בשכבת הקשר עם כתובת ה-MAC FF:FF:FF:FF:FF:FF בשדה היעד בכותרת) המכילה את כתובת ה־IP של התחנה המבוקשת אל כל התחנות באותו מתחם שידור. התחנה שתזהה את כתובת ה-IP שלה בתוכן המסגרת, תשלח בחזרה מסגרת עם כתובת ה-MAC שלה אל תחנת המקור ב-unicast. כמו כן, ברוב היישומים של הפרוטוקול התחנה תנהל טבלה בזיכרון מטמון (cache) שתאפשר לה לאתר במהירות כתובות אותן מצאה בעבר ללא צורך בהמתנה לתשובה מתחנת היעד.
באופן דומה ניתן להשתמש בפרוטוקול Reverse Address Resolution Protocol כדי לקבל את כתובת ה-IP של תחנה על פי כתובת ה-MAC שלה. כל תחנה ברשת המקומית תחזיק טבלה המתאימה בין כתובות MAC ו־IP של התחנות האחרות ברשת ותעדכן אותה בהתאם לחבילות שהיא מקבלת. ניתן להסתכל או לשנות טבלה זו על ידי שימוש בפקודת arp, ברוב מערכות ההפעלה.

מבנה חבילת ARP

2 הבתים הראשונים: מספר המייצג את סוג כתובת החומרה (כדוגמת כתובת MAC).
2 הבתים הבאים: מספר המייצג את סוג כתובת שכבת הרשת (כדוגמת כתובת IPv4).
הבית הבא: אורך כתובת החומרה (בבתים).
הבית הבא: אורך כתובת שכבת הרשת (בבתים).
2 הבתים הבאים: מספר הפקודה (opcode) המייצג התפקיד של החבילה. לדוגמה: אם הערך יכיל את המספר 1 (ARP_REQUEST) נדע כי זו בקשה לתרגום כתובת שכבת רשת לכתובת חומרה.
לאחר מכן, יופיעו הכתובות בסדר הזה:
כתובת החומרה של השולח.
כתובת שכבת הרשת של השולח.
כתובת החומרה של היעד (במידה ולא ידוע יש למלא ערך זה באפסים).
כתובת שכבת הרשת של היעד (במידה ולא ידוע יש למלא ערך זה באפסים).
חשוב לציין כי לפני חבילת ה-ARP המצוינת פה תהיה גם תחילית של פרוטוקול שכבת הקשר המשומשת ברשת כדוגמת Ethernet.

הדגמה

במקרה ונרצה לשלוח בקשה לאיתור כתובת MAC של המחשב שכתובת ה-IPv4 שלו היא 10.0.0.10, אנו נשלח חבילת ARP עם הערכים הבאים:
כתובת חומרה: כתובת MAC.
כתובת הרשת: IPv4.
אורך כתובת החומרה: 6.
אורך כתובת הרשת: 4.
מספר הפקודה: 1 (ARP_REQUEST).
כתובת החומרה של השולח: AB:CD:EF:AB:CD:EF (לצורך ההדגמה בלבד).
כתובת שכבת הרשת של השולח: 10.0.0.9 (לצורך ההדגמה בלבד).
כתובת שכבת החומרה של היעד: אנו לא יודעים, זה בדיוק מה שאנחנו מחפשים. לכן נשלח הודעה זו לכולם: FF:FF:FF:FF:FF:FF.
כתובת שכבת הרשת של היעד: 10.0.0.10.
כשהמחשב שכתובתו היא 10.0.0.10 יקבל את החבילה שלנו הוא יחזיר חבילת ARP המיועדת אלינו בלבד המכילה בין השאר בשדה כתובת החומרה של השולח את כתובת החומרה שלו.